En mastodont med navnet Zafiro Producer, som er 331,5 meter lang, 56 meter bred og stikker 26,4 meter dybt, er ankommet til Frederikshavn Havn. Det skriver Kanal Frederikshavn . Og det er et imponerende syn, som Henning Larsen fra Frederikshavn har fanget med sit kamera, da skibet ankom med hjælp fra verdens største heavyliftskib, BOKA Vanguard. Billederne kan ses nedenfor. Den nye gæst får de faste beboere på havnen, Stena Lines færger, til at blegne. Til sammenligning måler Stena Jutlandica 184 meter i længden og 28 meter i bredden. Zafiro Producer skal hugges op hos M.A.R.S., som udtrykker tilfredshed med ordren. - Vi er glade for, at skibet genanvendes på vores EU-godkendte grønne genbrugsanlæg i Frederikshavn Havn i overensstemmelse med lokale, nationale og internationale regler, skriver M.A.R.S. på LinkedIn. Har fået gennembrud Administrende direktør Kim Thygesen fra M.A.R.S. Europe har ikke yderligere kommentarer til Zafiro Producers ankomst til Frederikshavn. - Jeg må ikke komme med flere oplysninger om skibet, siger han til Kanal Frederikshavn. Det ser i den grad ud til, at M.A.R.S har fået et gennembrud på verdensmarkedet, når det gælder ophugning af flydende produktionsplatforme (FPSO). De er i allerede i gang med nummer to fra Teekay, og nu er Zafiro Producer fra den amerikanske virksomhed Exxonmobil den næste i rækken. Yderligere to store FPSO'er er vej til Frederikshavn fra henholdsvis Shell Brazil og SBM Offshore.

Opsummering:
Kæmpeskibet Zafiro Producer er ankommet til Frederikshavn, hvor det skal hugges op.